Vrou vermoor toe ‘kopers’ na huis kykGona en Logan Pillay. Foto: Facebook ŉ Oudskoolhoof van KwaZulu-Natal is vermoor en haar man in ŉ ernstige toestand nadat hulle deur vier mans wat hulle as huiskopers voorgedoen het, aangeval is. Kapt. Nqobile Gwala, woordvoerder van die polisie, het gesê die voorval het Woensdagaand omstreeks 19:00 by ŉ huis in Silverglen in Chatsworth gebeur. Volgens Gwala het die vier mans die huis, wat te koop is, binnegekom onder die voorwendsel dat hulle na die huis wou kyk. “Hulle het die man en vrou aangeval en hulle silwer Mercedes Benz geroof,” het Gwala gesê. “Die 63-jarige vrou het verskeie steekwonde opgedoen en is op die toneel oorlede. Die man het ernstige beserings opgedoen en is na ŉ hospitaal gehaas.” Die Southlands Secondary School het die vrou op hul Facebook-blad as Gona Pillay, ŉ voormalige skoolhoof van die skool, geïdentifiseer. “Ons gedagtes en gebede is met haar kinders, haar familie en haar vriende,” lui die inskrywing. Verskeie boodskappe van medelye en huldeblyke is op die blad gedeel. Gwala het gesê sake van moord, poging tot moord en huisbraak word ondersoek. Niemand is nog in hegtenis geneem nie.